ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1382/97 υποβολή: Mark Watts (PSE) προς την Επιτροπή (22 Απριλίου 1997)

Θέμα: Δικαίωμα υποθήκης και ασφάλειας ζωής για τους μη βρετανούς πολίτες που διαμένουν στη Βρετανία

Σε οικογένειες στη Βρετανία στις οποίες ο μόνος εργαζόμενος και άρα ο τροφοδότης της οικογένειας είναι πολίτης άλλου κράτους μέλους και ζει στη Βρετανία, ποιά δικαιώματα αναγνωρίζονται στην οικογένεια σχετικά με τις υποθήκες καθώς και την κάλυψη ασφάλειας ζωής στη Βρετανία;

Γνωρίζει η Επιτροπή τα προβλήματα αυτά, και ποιά μέτρα σκοπεύει να λάβει ούτως ώστε η ενιαία αγορά να λειτουργήσει και στον τομέα των υποθηκών και των ασφαλειών ζωής;

Απάντηση του κ.Monti εξ ονόματος της Επιτροπής (23 Ιουνίου 1997)

Η Επιτροπή αγνοεί την ύπαρξη εθνικών διατάξεων, οι οποίες παρεμποδίζουν τις δραστηριότητες στις οποίες αναφέρεται η ερώτηση.

Πρέπει να υπενθυμιστεί ότι δυνάμει των κοινοτικών διατάξεων που καθορίζουν τις ελευθερίες εγκατάστασης και παροχής υπηρεσιών όσον αφορά τις χρηματοοικονομικές υπηρεσίες, κάθε άτομο δύναται να απευθυνθεί για λήψη υποθηκευτικού δανείου και ασφάλειας ζωής σε οποιαδήποτε χρηματοοικονομική επιχείρηση (πιστωτικό ίδρυμα, ασφαλιστική εταιρεία) δεόντως εξουσιοδοτημένη εντός της Κοινότητας ή του Ευρωπαϊκού Οικονομικού Χώρου, συμπεριλαμβανομένων των χρηματοοικονομικών επιχειρήσεων που είναι εγκατεστημένες σε κράτος μέλος άλλο από εκείνο της μόνιμης κατοικίας του.

Κατά συνέπεια, ένα άτομο που βρίσκεται στην κατάσταση που περιγράφεται στην ερώτηση και επιθυμεί να λάβει υποθήκη και να συνάψει ασφάλεια ζωής δύναται να απευθυνθεί σε μία χρηματοοικονομική επιχείρηση εξουσιοδοτημένη να ασκεί τις δραστηριότητες υποθηκευτικού δανείου και ασφάλειες ζωής.

Πρέπει, ωστόσο, να σημειωθεί ότι, σύμφωνα με την αρχή της ελευθερίας του συμβάλλεσθαι, η αποδοχή από την χρηματοοικονομική επιχείρηση αίτησης ασφάλειας ζωής ή χορήγησης υποθηκευτικού δανείου, ενόψει της σύναψης της αντίστοιχης σύμβασης, εμπίπτει στην εμπορική πολιτική της χρηματοοικονομικής επιχείρησης. Πριν προβεί στην αποδοχή των εν λόγω αιτήσεων, η χρηματοοικονομική επιχείρηση στην οποία έχει γίνει κρούση πραγματοποιεί εξέταση των διαφόρων στοιχείων της συναλλαγής. Μεταξύ των στοιχείων αυτών, ενδέχεται να λάβει υπόψη τον τόπο όπου βρίσκεται το ακίνητο που αποτελεί αντικείμενο της υποθήκης, ή το γεγονός ότι ο ασφαλιζόμενος εργάζεται και εξασφαλίζει τα κύρια εισοδήματά του σε κράτος μέλος άλλο από εκείνο όπου είναι εγκατεστημένος.

Στο βαθμό που πρόκειται για κατάσταση που εμπίπτει στην εμπορική πολιτική της χρηματοοικονομικής επιχείρησης, η Επιτροπή δεν διαθέτει την αρμοδιότητα να την εξαναγκάσει να συνάψει σύμβαση, όταν, βάσει των στοιχείων της προτεινόμενης συναλλαγής, η εταιρεία αποφασίσει να μην αποδεχθεί την προσφορά.
ΓΡΑΠΤΗ ΕΡΩΤΗΣΗ E-1741/97 υποβολή: Johannes Blokland (I-EDN) προς την Επιτροπή (23 Μαΐου 1997)

Θέμα: Η εφαρμογή της οδηγίας για τις συσκευασίες

Σύμφωνα με το άρθρο 14 της οδηγίας για τις συσκευασίες (94/62/ΕΚ) ((EE L 365 της 31.12.1994, σελ. 10. )), τα κράτη μέλη οφείλουν να περιλάβουν ειδικό κεφάλαιο στα σχέδια διαχείρισης αποβλήτων που απαιτούνται σύμφωνα με το άρθρο 7 της οδηγίας 75/442/ΕΟΚ ((EE L 194 της 25.7.1975, σελ. 39. )), που τροποποιήθηκε με την οδηγία 91/156/ΕΟΚ ((EE L 78 της 26.3.1991, σελ. 32. )). Το κεφάλαιο αυτό πρέπει να περιέχει την περιγραφή της διαχείρισης των συσκευασιών και των απορριμάτων συσκευασίας εκ μέρους του ενεχομένου κράτους μέλους. Η προσφάτως δημοσιευθείσα ανακοίνωση της Επιτροπής (COM(97)23 τελ.) περί εφαρμογής της οδηγίας σχετικά με τη διαχείριση των αποβλήτων καθιστά σαφές ότι η δημοσίευση των ως άνω σχεδίων διαχείρισης αποβλήτων εξακολουθεί να χωλαίνει.

1. Μπορεί να ανακοινώσει η Επιτροπή πώς έχει η κατάσταση εις ό,τι αφορά την εκ μέρους των κρατών μελών τήρηση της υποχρέωσης να περιλάβουν το εν λόγω ειδικό κεφάλαιο στα σχέδια διαχείρισης αποβλήτων;

2. Με ποιόν τρόπο προτίθεται η Επιτροπή να ελέγξει την ορθή εφαρμογή της οδηγίας για τις συσκευασίες, εις ό,τι αφορά την υποχρέωση εκπόνησης σχεδίου διαχείρισης των απορριμάτων συσκευασίας;

Απάντηση της κας Bjerregaard εξ ονόματος της Επιτροπής (18 Ιουλίου 1997)

Η οδηγία 94/62/ΕΚ για τις συσκευασίες και τη συσκευασία αποβλήτων ετέθη σε ισχύ στις 31 Δεκεμβρίου 1994 με προθεσμία μεταφοράς στην εθνική νομοθεσία τις 30 Ιουνίου 1996. Επί του παρόντος, τα περισσότερα κράτη μέλη βρίσκονται στα τελευταία στάδια της ως άνω διαδικασίας εφαρμογής.

Η οδηγία 75/422/ΕΚ για τα απόβλητα προβλέπει την κατά το ταχύτερο δυνατό κατάρτιση προγραμμάτων διαχείρισης αποβλήτων δίχως εντούτοις να θεσπίζει συγκεκριμένες προθεσμίες. Η απαίτηση αυτή προηγείται της οδηγίας 94/62/ΕΚ και οι πληροφορίες για τη συσκευασία των αποβλήτων μπορούν να εμφανίζονται στα ήδη υφιστάμενα προγράμματα καθώς και για οιαδήποτε άλλη κατηγορία αποβλήτων.

Επί του παρόντος, κανένα από τα κράτη μέλη δεν έχει κοινοποιήσει το απαιτούμενο ειδικό κεφάλαιο για τη διαχείριση των συσκευασιών και της συσκευασίας αποβλήτων. Η Επιτροπή αναμένει ότι τα κράτη μέλη θα συντάξουν το κεφάλαιο αυτό και θα το κοινοποιήσουν το ταχύτερο δυνατό.

Η Επιτροπή ενέκρινε στις 27 Μαΐου 1997,απόφαση η οποία περιλαμβάνει και ερωτηματολόγιο για την εφαρμογή και την εκτέλεση της οδηγίας 94/62/ΕΚ. Η πρώτη έκθεση θα καλύψει την περίοδο από το 1998 έως και το 2000. Προβλέπεται ότι οι εκθέσεις αποστέλλονται στην Επιτροπή εντός εννέα μηνών από το τέλος της αντίστοιχης τριετούς περιόδου. Το ερωτηματολόγιο αυτό αναφέρεται στις απαιτήσεις σύνταξης του αντιστοίχου ειδικού κεφαλαίου.

Η Επιτροπή θα προσπαθήσει, ιδίως στο πλαίσιο των επιτροπών που συγκροτούνται βάσει των οδηγιών 75/442/ΕΟΚ και 94/62/ΕΚ να επιμείνει ώστε τα κράτη μέλη να συμμορφωθούν με την απαίτηση αυτή, υπό την επιφύλαξη άλλων μέτρων που τυχόν κρίνονται απαραίτητα για να εξασφαλιστεί η συμμόρφωση στον τομέα αυτό.
ΓΡΑΠΤΗ ΕΡΩΤΗΣΗ E-2040/97 υποβολή: David Bowe (PSE) προς την Επιτροπή (13 Iουνίου 1997)

Θέμα: Αναπτήρες

Σκοπεύει η Επιτροπή να εισαγάγει νομοθεσία προς βελτίωση των προτύπων ασφαλείας για τους αναπτήρες που πωλούνται εντός της Ευρωπαϊκής Ένωσης, ακολουθώντας τα μέτρα που θεσπίσθηκαν σε άλλες χώρες όπως οι ΗΠΑ; Εάν όχι, για ποίον λόγο;

Απάντηση της κ.Bonino εξ ονόματος της Επιτροπής (16 Ιουλίου 1997)

Το πρόβλημα των συμβάντων και των ατυχημάτων όπου εμπλέκονται αναπτήρες έχει γίνει γνωστό στην Επιτροπή. Είναι σαφές ότι οι υπάρχουσες προδιαγραφές κατασκευής αναπτήρων δεν παρέχουν επαρκή επίπεδα ασφάλειας.

Η Επιτροπή συνεπώς εργάζεται ήδη πάνω σε μια πρόταση εντολής στην ευρωπαϊκή επιτροπή τυποποίησης (CEN) για την αύξηση του επιπέδου ασφάλειας των σχετικών προδιαγραφών. Η πρόταση εντολής θα υποβληθεί κατά πάσα πιθανότητα στα κράτη μέλη για έγκριση από την επιτροπή με βάση την οδηγία 83/189/ΕΟΚ ((ΕΕ L 109, 26.4.1983 )), για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών κατά την πρώτη συνεδρίαση που θα πραγματοποιηθεί μετά το καλοκαίρι του 1997.

Εάν η εντολή εγκριθεί από τα κράτη μέλη και την CEN, θα γίνει δυνατή η επεξεργασία προδιαγραφών υψηλότερου επιπέδου. Οι προδιαγραφές αυτές θα εφαρμόζονται από τα κράτη μέλη με βάση την οδηγία 92/59/ΕΟΚ σχετικά με τη γενική ασφάλεια των προϊόντων ((ΕΕ L 228, 11.8.1992 )). Η λύση αυτή καθιστά δυνατή την αύξηση του επιπέδου ασφάλειας χωρίς την έκδοση νέας κοινοτικής νομοθεσίας.
ΓΡΑΠΤΗ ΕΡΩΤΗΣΗ E-1751/97 υποβολή: Arthur Newens (PSE) προς την Επιτροπή (27 Μαΐου 1997)

Θέμα: Συγκριτική αξία κρατικών συντάξεων στα κράτη μέλη της Ευρωπαϊκής Ένωσης

Μετά τις απαντήσεις της Επιτροπής στις γραπτές ερωτήσεις αριθ. 2620/88 ((ΕΕ C 262 της 16.10.1989, σελ. 58. )) και 792/92 ((ΕΕ C 16 της 21.1.1993, σελ. 5. )) με θέμα τη σχετική αξία των κρατικών συντάξεων στα κράτη μέλη της Ευρωπαϊκής Ένωσης, που έθεσαν στη διάθεσή μας λεπτομερέστατα ενημερωτικά στοιχεία, μπορεί η Επιτροπή να μας ενημερώσει, αναφερόμενη στην όσο πιο πρόσφατη της επιτρέπουν τα στοιχεία της περίοδο, για το ποσόν που λαμβάνει ένα άτομο που φτάνει στη νόμιμη ηλικία συνταξιοδότησης αφού έχει καταβάλει όλες τις απαιτούμενες εισφορές;

Απάντηση του κ. de Silguy εξ ονόματος της Επιτροπής (4 Ιουλίου 1997)

Η μελέτη με βάση την απάντηση της Επιτροπής στη γραπτή ερώτηση Ε-792/92 του αξιότιμου βουλευτή «Old-age income replacement ratios at the time of retirement» η οποία εκπονήθηκε το 1993 (αριθ. CA-73-91-481) δεν αποτέλεσε μέχρι σήμερα αντικείμενο νέας δημοσίευσης.

Η ενημέρωσή της είναι σε εξέλιξη. Η δημοσίευση θα είναι έτοιμη στα τέλη του 1997.
ΓΡΑΠΤΗ ΕΡΩΤΗΣΗ E-1694/97 υποβολή: Philippe Monfils (ELDR) προς την Επιτροπή (20 Μαΐου 1997)

Θέμα: Μέτρα για την καταπολέμηση της βίας που ασκείται εις βάρος παιδιών, εφήβων και γυναικών

Ποιά συγκεκριμένα μέτρα προτίθεται να λάβει η Επιτροπή μετά την έγκριση, εκ μέρους του Ευρωπαϊκού Κοινοβουλίου, του δημοσιονομικού κονδυλίου Β3-4109 για την προστασία των παιδιών;

Απάντηση της κας Gradin εξ ονόματος της Επιτροπής (8 Ιουλίου 1997)

Η Επιτροπή ξεκίνησε την πρωτοβουλία Daphne με στόχο την εκτέλεση του κονδυλίου του προϋπολογισμού B3-4109. Μη κυβερνητικές οργανώσεις (ΜΚΟ) και φορείς του εθελοντικού τομέα κλήθηκαν να υποβάλουν προτάσεις σχεδίων για την καταπολέμηση της βίας και της σεξουαλικής εκμετάλλευσης παιδιών, εφήβων και γυναικών. Η πρώτη σειρά αιτήσεων επρόκειτο να υποβληθούν στην Επιτροπή πριν από τις 30 Ιουνίου 1997 και η δεύτερη σειρά αιτήσεων θα πρέπει να σταλούν πριν από τις 15 Σεπτεμβρίου 1997.

Η Επιτροπή θα υποστηρίξει ενέργειες που παρέχουν προστιθέμενη αξία στις εργασίες που ήδη διεξάγονται στο εθνικό επίπεδο. Κατά κανόνα, στις ενέργειες θα πρέπει να συμμετέχουν τουλάχιστον δύο κράτη μέλη και θα πρέπει να προωθούν την ανταλλαγή των καλύτερων πρακτικών. Μπορούν να περιλαμβάνουν κατάρτιση, υποστήριξη δικτύων ΜΚΟ, υποστήριξη πιλοτικών σχεδίων, μελέτες, έρευνα, καθώς και πληροφόρηση και συνεργασία μεταξύ ΜΚΟ και κρατικών αρχών.

Το πρόγραμμα Daphne συμπληρώνει το πρόγραμμα STOP, το οποίο υποστηρίζει κυρίως τους επαγγελματίες του δημόσιου τομέα που είναι αρμόδιοι για το εν λόγω θέμα.
ΓΡΑΠΤΗ ΕΡΩΤΗΣΗ E-1613/97 υποβολή: Josι Valverde Lσpez (PPE) προς την Επιτροπή (7 Μαΐου 1997)

Θέμα: Εισαγωγή ελαιολάδου από το Ισραήλ

Είναι σε θέση η Επιτροπή να μας πληροφορήσει για τον όγκο εισαγωγών ελαιολάδου από το Ισραήλ κατά την τελευταία πενταετία;

Τι θέση επέχει η εισαγωγή ελαιολάδου στις συμφωνίες συνεργασίας;

Απάντηση του κ. Fischler εξ ονόματος της Επιτροπής (10 Ιουνίου 1997)

Τα στοιχεία που αφορούν εισαγωγές ελαιολάδου καταγωγής Ισραήλ κατά τη διάρκεια των πέντε τελευταίων ετών είναι τα εξής (συμπεριλαμβανομένων δραστηριοτήτων τελειοποίησης προς επανεξαγωγή):

1992: 0 τόνοι 1993: 1 τόνος 1994: 2 τόνοι 1995: 2 τόνοι 1996: 7 τόνοι

Το ελαιόλαδο δεν αποτελεί αντικείμενο συμφωνιών συνεργασίας με το Ισραήλ.
ΓΡΑΠΤΗ ΕΡΩΤΗΣΗ E-1254/97 υποβολή: Susan Waddington (PSE) προς την Επιτροπή (8 Απριλίου 1997)

Θέμα: Ένταξη της παροχής ίσων ευκαιριών στον κύριο κορμό όλων των πολιτικών της Κοινότητας

Δεδομένης της θέσεως της Επιτροπής όσον αφορά την ένταξη της παροχής ίσως ευκαιριών στον κύριο κορμό όλων των πολιτικών της Κοινότητας ((Ανακοίνωση της Επιτροπής «Ενσωμάτωση της ισότητας των ευκαιριών μεταξύ των γυναικών και των ανδρών στο σύνολο των κοινοτικών πολιτικών και στόχων», COM(96)67 τελικό, 21.2.1996. )) και ιδιαιτέρως της πολιτικής προσωπικού, ποία κίνητρα παρέχει η Επιτροπή στις επί μέρους Γενικές Διευθύνσεις προς ενθάρρυνση της εφαρμογής της εν λόγω πολιτικής, δεδομένου ότι απ' άκρου εις άκρον των υπηρεσιών της Επιτροπής υπήρξαν τόσον θετικές όσο και αρνητικές αντιδράσεις στην πολιτική αυτή; Πώς σκοπεύει η Επιτροπή να εξασφαλίσει ότι όλες οι διευθύνσεις θα ενστερνισθούν την πολιτική εφαρμόζοντάς την με την αυτή ζέση;

Απάντηση του κ. Flynn εκ μέρους της Επιτροπής (3 Ιουνίου 1997)

Σε συνέχεια της ανακοίνωσης της Επιτροπής με τίτλο « Ένταξη των ίσων ευκαιριών για άνδρες και γυναίκες σε όλες τις κοινοτικές πολιτικές και ενέργειες», τα μέλη της επιτροπής για τις ίσες ευκαιρίες ενέκριναν ένα έγγραφο στρατηγικής με τίτλο « Ένταξη των ίσων ευκαιριών και για τα δύο φύλα σε όλες τις κοινοτικές πολιτικές». Το έγγραφο αυτό προβλέπει:

- ορισμό, σε κάθε Γενική Διεύθυνση, υπαλλήλων που θα είναι αρμόδιοι για την ενσωμάτωση των ίσων ευκαιριών,

- ειδική κατάρτιση του προσωπικού,

- προετοιμασία κατευθυντήριων γραμμών και μηχανισμών αξιολόγησης της επίδρασης των μέτρων για την ισότητα των δύο φύλων,

- διάθεση ανθρώπινου δυναμικού και οικονομικών πόρων, όπου και όποτε χρειάζεται.

Ο ορισμός των υπαλλήλων έχει ουσιαστικά ολοκληρωθεί και έχει διεξαχθεί ένα πρώτο εσωτερικό σεμινάριο ενημέρωσης σχετικά με τις στρατηγικές ενσωμάτωσης των ίσων ευκαιριών στις διάφορες πολιτικές. Η ομάδα αυτών των υπαλλήλων πρόκειται σύντομα να προτείνει σχετικές οδηγίες, οι οποίες θα είναι προσαρμοσμένες στις συγκεκριμένες ανάγκες κάθε τομέα πολιτικής.

Το έγγραφο στρατηγικής προβλέπει ένα εσωτερικό σύστημα παρακολούθησης και την υποβολή περιοδικών εκθέσεων. Βέβαια, η Επιτροπή γνωρίζει ότι το θέμα της ενσωμάτωσης των ίσων ευκαιριών μεταξύ των δύο φύλων αποτελεί μια μακρόχρονη διαδικασία, η οποία απαιτεί αλλαγές όσον αφορά τη νοοτροπία και τις μεθόδους εργασίας. Για την επίτευξη προόδου απαιτούνται χρόνος και ειδικές προσπάθειες από όλους όσους συμμετέχουν στη διαμόρφωση της πολιτικής. Οι ενέργειες για την ενθάρρυνση και την ενημέρωση όσον αφορά την ενσωμάτωση των ίσων ευκαιριών μεταξύ των δύο φύλων στις πολιτικές της Κοινότητας θα συνεχιστούν όσο αυτό είναι αναγκαίο.

Όσον αφορά την εσωτερική πολιτική προσωπικού, η Επιτροπή ενέκρινε πρόσφατα το τρίτο πρόγραμμα δράσης για τις ίσες ευκαιρίες (1997-2000), σχετικά με το προσωπικό της, το οποίο έχει ως στόχο την ενσωμάτωση των ίσων ευκαιριών στη διαχείριση του ανθρώπινου δυναμικού και την υιοθέτηση μιας θετικής προσέγγισης κατά τις προσλήψεις. Τα μέτρα που προβλέπονται στο πλαίσιο αυτού του προγράμματος θα συμβάλλουν θετικά στην επίτευξη προόδου στον τομέα αυτό.
ΓΡΑΠΤΗ ΕΡΩΤΗΣΗ E-1915/97 υποβολή: Josι Valverde Lσpez (PPE) προς την Επιτροπή (4 Iουνίου 1997)

Θέμα: Έκθεση για την πορεία του προγράμματος «GAL de Iniciativas Lider Alpujarra, S.A.», στο πλαίσιο της κοινοτικής πρωτοβουλίας LEADER II

Μετά την επίοσκεψη που πραγματοποίησαν αξιωματούχοι της Επιτροπής στο «GAL Iniciativas Lider Alpujarra S.A.» από 3 έως 7 Ιουνίου 1996, εκπονήθηκε έκθεση σχετικά με την πορεία του προγράμματος αυτού, η οποία δημοσιεύθηκε από τον ισπανικό Τύπο. Η έκθεση περιείχε σειρά αρνητικών επισημάνσεων καί ζητουσε ακόμη καί αυτήν την αναστολή της εν λόγω πρωτοβουλίας. Λαμβάνοντας υπόψη τον χρόνο πού έχει στο μεταξύ διιαρρεύσει καθώς και τό γεγονός ότι οι υπεεύθυνοι του «Lider Alpujarra» απορρίπτουν σαν αβάσιμες τις καταγγελίες που διατυπώθηκαν, θα μπορούσε η Επιτροπή να παράσχει πλήρεις και λεπτομερεις διευκρινίσεις επί του θέματος, ώστε να αποκατασταθεί το κλίμα εμπιστοσύνης σε σχέση με το εν λόγω πρόγραμμα;

Απάντηση της κας Gradin εξ ονόματος της Επιτροπής (27 Ιουνίου 1997)

Η Επιτροπή πραγματοποίησε έλεγχο στο χώρο που αναφέρεται από το αξιότιμο μέλος του Κοινοβουλίου. Η έκθεση που προέκυψε είναι αντικείμενο εσωτερικών διαδικασιών διαβούλευσης και έχουν ζητηθεί συμπληρωματικά στοιχεία από τα ενδιαφερόμενα κράτη μέλη.

Μερικά στοιχεία του σχεδίου της έκθεσης δημοσιεύτηκαν στον εθνικό Τύπο χωρίς να αναφέρονται στην Επιτροπή και οδήγησαν σε παρερμηνείες.

Τα σχετικά πορίσματα θα ανακοινωθούν στο αξιότιμο μέλος μόλις διευκρινιστούν όλα τα αναφερόμενα στο εν λόγω πρόγραμμα στοιχεία.
ΓΡΑΠΤΗ ΕΡΩΤΗΣΗ E-1483/97 υποβολή: Μιχαήλ Παπαγιαννάκης (GUE/NGL) προς την Επιτροπή (30 Απριλίου 1997)

Θέμα: «Οικολογικά» ελαιουργικά μηχανήματα

Ξένοι κατασκευαστές διαφημίζουν στην Ελλάδα ελαιουργικά μηχανήματα ως «οικολογικά δύο φάσεων», με στόχο τον υποτιθέμενο εκσυγχρονισμό των ελαιοτριβείων και επομένως την είσπραξη επιδοτήσεων με βάση τον Κανονισμό 866/90 ((ΕΕ L 91 της 6.4.1990, σελ. 1. )). Σύμφωνα όμως με τον Κανονισμό 880/92 ((ΕΕ L 99 της 11.4.1992, σελ. 1. )) της Ευρωπαϊκής Ένωσης περί «Διαδικασίας Απονομής Οικολογικού Σήματος», κανένα είδος ελαιουργικού μηχανήματος δεν μπορεί να χαρακτηριστεί ως «οικολογικό» με την έννοια του παραπάνω κανονισμού, διότι δεν έχουν οριστεί ακόμη «κριτήρια» για τέτοιου είδους μηχανήματα. Όπως είναι φυσικό, η διαφήμιση και η πώληση των μηχανημάτων αυτών ως «οικολογικών δύο φάσεων» προκαλεί σύγχυση στην αγορά, πόσο μάλλον αθέμιτο ανταγωνισμό.

Γνωρίζει η Επιτροπή την υπόθεση αυτή; Αν ναι, πώς κρίνει τη χρήση κοινοτικών πόρων για την επιδότηση της αγοράς μηχανημάτων που διαφημίζονται ως «οικολογικά δύο φάσεων», ενώ στην πραγματικότητα από τα επιδοτηθέντα και εγκατασταθέντα ως δήθεν «οικολογικά δύο φάσεων» φυγοκεντρικά μηχανήματα, κανένα δεν λειτουργεί έτσι ώστε εκ του αποτελέσματος να δικαιολογεί τον σκοπό του εκσυγχρονισμού, επιπλέον δε ο χαρακτηρισμός αυτός είναι ασαφής και στην προκειμένη περίπτωση δύναται να χαρακτηριστεί παραπλανητικός.

Aπάντηση του κ. Fischler εξ ονόματος της Επιτροπής (19 Ιουνίου 1997)

Στην Ελλάδα, οι επενδύσεις στον τομέα του ελαιόλαδου που λαμβάνονται υπόψη για τη χορήγηση κοινοτικής συνδρομής στο πλαίσιο του κοινοτικού καθεστώτος για τη βελτίωση των συνθηκών μεταποίησης και εμπορίας των γεωργικών προϊόντων ((Kανονισμός (ΕΟΚ) αριθ. 866/90 της 29.05.1990, ΕΕ L 91 της 06.04.1990 )) έχουν ως στόχο, όσον αφορά τα ελαιοτριβεία, εκτός από τη βελτίωση της ποιότητας του ελαιόλαδου, την προστασία του περιβάλλοντος.

Μία από τις επενδύσεις που βοηθά στην επίτευξη αυτού του στόχου είναι ο εκσυγχρονισμός των ελαιοτριβείων τριών φάσεων με τη μετατροπή τους σε ελαιοτριβεία δύο φάσεων. Οι εθνικές αρχές θεώρησαν ότι η εγκατάσταση τέτοιων μηχανημάτων θα συμβάλει στη μείωση του όγκου των αποβλήτων που παράγονται από τα ελαιοτριβεία χάρη στην εξοικονόμηση νερού η οποία θα προκύψει.

Ο προσδιορισμός «οικολογικός» που αποδόθηκε αρχικά σε αυτό το είδος ελαιοπιεστηρίων αντικαταστάθηκε ((Εγκύκλιος του Υπουργείου Γεωργίας αριθ. 366935/2576/13.06.1995 )) από τον ορισμό «φυγοκεντρικά ελαιοπιεστήρια» για να αποφευχθούν προβλήματα ανταγωνισμού όσον αφορά αυτά τα μηχανήματα.

Εξάλλου, σημειώνεται ότι ο εκσυχρονισμός των ελαιοτριβείων στην Ελλάδα δεν περιορίζεται στην εγκατάσταση των προαναφερόμενων μηχανημάτων και μπορεί να επιτευχθεί με οποιοδήποτε είδος ελαιοπιεστηρίου, με τον όρο ότι το υπάρχον ελαιοτριβείο λειτουργεί επί 10 έτη τουλάχιστον.
ΓΡΑΠΤΗ ΕΡΩΤΗΣΗ E-1640/97 υποβολή: Undine-Uta Bloch von Blottnitz (V) προς την Επιτροπή (14 Μαΐου 1997)

Θέμα: Ευρατόμ και έλεγχοι στοιχείων καυσίμου MOx

Η χρησιμοποίηση στοιχείων καυσίμου MOx στα πυρηνικά εργοστάσια δημιουργεί διάφορα προβλήματα. Και τούτο διότι, μεταξύ άλλων, πρόκειται (με βάση τις κατηγορίες διασφαλίσεων) για σχάσιμα υλικά κατάλληλα για πυρηνικά όπλα. Και διότι, επιπλέον, οι ράβδοι καυσίμου δεν διαφέρουν από το καύσιμο ουράνιο.

1. Πώς κρίνει η Επιτροπή τα ιδιαίτερα προβλήματα διασφαλίσεων που δημιουργούν τα καύσιμα MOx;

2. Με ποιο τρόπο εγγυάται η Επιτροπή τους ελέγχους των καυσίμων MOx στους ευρωπαϊκούς πυρηνικούς σταθμούς ενέργειας;

Απάντηση του κ. Παπουτσή εξ ονόματος της Επιτροπής (2 Ιουλίου 1997)

1. Η Επιτροπή θα ήθελε να υπενθυμίσει ότι σε ό,τι αφορά το καύσιμο μεικτού οξειδίου (ΜΟΧ) πρέπει να γίνεται διάκριση μεταξύ της παραγωγής, της μεταφοράς και της εναποθήκευσης νεοπαραχθέντων στοιχείων του καυσίμου και των ακτινοβολημένων στοιχείων αναλωθέντος καυσίμου έπειτα από τη χρήση τους σε κάποιον αντιδραστήρα.

Τα στοιχεία του αναλωθέντος καυσίμου περιέχουν πάντοτε πλουτώνιο, ανεξάρτητα από το εάν προέρχονται από στοιχεία νεοπαραχθέντος ουρανίου ή από στοιχεία ΜΟΧ. Οι δραστηριότητες επαλήθευσης της Euratom είναι κατά συνέπεια οι αυτές και για τις δύο κατηγορίες.

Για την παραγωγή και αποθήκευση νεοπαραχθέντων στοιχείων καυσίμου ΜΟΧ (που διαφέρουν από εκείνα τα στοιχεία που περιέχουν μόνο ουράνιο) χρειάστηκε να προσδιορισθούν οι ειδικές βασικές έννοιες διασφαλίσεων, για να εφαρμοστούν οι αυστηροί στόχοι των διασφαλίσεων που έχουν καθορισθεί για τα πυρηνικά υλικά που περιέχουν τέτοιες τις ποσότητες νεοπαραχθέντος πλουτωνίου.

Για τις ολοένα και πιο περίπλοκες και αυτοματοποιημένες μονάδες παραγωγής καυσίμου ΜΟΧ απαιτείται η καταβολή εντονότατων προσπαθειών επιθεώρησης για τη διεξαγωγή των επιθεωρήσεων σε συνεχή βάση, ενώ απαιτείται η ευρύτατη χρήση εξοπλισμού μετρήσεων χωρίς επιτήρηση για την επίτευξη των προαναφερόμενων στόχων.

2. Βασιζόμενη στους στόχους των διασφαλίσεων, η προσέγγιση της Euratom για τη διασφάλιση των μονάδων παραγωγής καυσίμου ΜΟΧ στην Κοινότητα προσιδιάζει ειδικά στο σχεδιασμό και την λειτουργία εκμετάλλευσης της ιδιαίτερης εγκατάστασης. Οι συχνοί ή συνεχείς έλεγχοι και η ύπαρξη ενός συνολικού πλέγματος εξοπλισμού μετρήσεων που έχει ειδικά σχεδιασθεί, βαθμολογηθεί και βελτιστοποιηθεί για τον τύπο μετρήσεων και τα υλικά που χρησιμοποιούνται στις μονάδες αυτές αποτελούν τα σημαντικότερα στοιχεία των διασφαλίσεων της Euratom σε αυτής της μορφής εγκαταστάσεις.

Με βάση τη συνήθη διαδικασία, τα στοιχεία καυσίμου ΜΟΧ υποβάλλονται σε μετρήσεις έπειτα από την τελική παραγωγή τους στην εργοστασιακή μονάδα τους, λόγω των άριστων συνθηκών μέτρησης που υπάρχουν σε σύγκριση με την κατάσταση στους αντιδραστήρες.

Κατά τη διάρκεια της αποστολής του καυσίμου στον αντιδραστήρα και της αποθήκευσής του εκεί, η συνεχής γνώση για την τύχη των συστοιχιών καυσίμου ΜΟΧ διαφυλάσσεται μέσω των μεθόδων σφράγισης και/ή του συστήματος εποπτείας των διασφαλίσεων.
ΓΡΑΠΤΗ ΕΡΩΤΗΣΗ E-1875/97 υποβολή: Gianni Tamino (V) προς την Επιτροπή (30 Μαΐου 1997)

Θέμα: Κοινοτικό εργαστήριο (Απόφαση 97/260/ΕΚ)

Αναφορικά με την απόφαση 97/260/ΕΚ ((ΕΕ L 104 της 22.4.1997, σελ. 31.)) της 2ας Απριλίου 1997 σχετικά με το κοινοτικό εργαστήριο αναφοράς για τις ασθένειες των διθυρων οστρακοδέρμων:

1. Θα προβλέπονται ή θα γίνονται αποδεκτοί πειραματισμοί επί ζώων για τον σκοπό αυτό;

2. Εάν ναι, θα συνδέεται η αποδοχή των προγραμμάτων με την τήρηση της «μείωσης κατά 50% της χρήσης των ζώων σε πειράματα» που διακήρυξε η Επιτροπή στο Πέμπτο Πρόγραμμα για το Περιβάλλον;

Απάντηση του κ. Fischler εξ ονόματος της Επιτροπής (24 Ιουνίου 1997)

Οι δραστηριότητες και τα καθήκοντα του κοινοτικού εργαστηρίου αναφοράς για τις ασθένειες των δίθυρων μαλακίων περιγράφονται στο παράρτημα Β της οδηγίας 95/70/ΕΚ του Συμβουλίου για τη θέσπιση στοιχειωδών κοινοτικών μέτρων ελέγχου των ασθενειών των δίθυρων μαλακίων ((ΕΕ L 332 της 30.12.1995. )). Οι δραστηριότητες και τα καθήκοντα σχετίζονται με τη διάγνωση των ασθενειών που προσβάλλουν τα δίθυρα μαλάκια. Οι δραστηριότητες αυτές βασίζονται στην ιστοπαθολογία και δεν περιλαμβάνουν πειράματα με ζώα.